หุ้นน้ำมันปาล์มกำไรหดจุกต้นทุนพุ่ง
4 บจ.น้ำมันปาล์ม กำไรวูบปี 2553 เจอพิษภัยแล้งทำผลผลิตปาล์มดิบต่ำ ดันต้นทุนพุ่งกดมาร์จิน
28 ก.พ. 2554

4 บจ.น้ำมันปาล์ม กำไรวูบปี 2553 เจอพิษภัยแล้งทำผลผลิตปาล์มดิบต่ำ ดันต้นทุนพุ่งกดมาร์จิน 
บริษัทจดทะเบียน (บจ.) ที่ทำธุรกิจเกี่ยวเนื่องกับอุตสาหกรรมน้ำมันปาล์ม จำนวน 4 บริษัท ต่างประกาศผลประกอบการปี 2553 ออกมาต่ำกว่าปี 2552 โดยบริษัท ยูนิวานิชน้ำมันปาล์ม (UVAN) มีกำไรสุทธิ 536.54 ล้านบาท ลดลง 7.6% จากปีก่อนที่มีกำไรสุทธิ 580.45 ล้านบาท บริษัท ชุมพรอุตสาหกรรมน้ำมันปาล์ม (CPI) มีกำไรสุทธิ 70.27 ล้านบาท ลดลง 39.09% จากปีก่อนที่มีกำไรสุทธิ 115.75 ล้านบาท 
ขณะที่ บริษัท สหอุตสาหกรรมน้ำมันปาล์ม (UPOIC) มีกำไรสุทธิ 112.54 ล้านบาท ลดลง 34.21% จากงวดปี 2552 ที่มีกำไรสุทธิ 171.07 ล้านบาท ขณะที่ บริษัท ล่ำสูง (ประเทศไทย) หรือ LST มีกำไรสุทธิ 198.96 ล้านบาทลดลง 44% จากปีก่อนที่มีกำไรสุทธิ 358.33 ล้านบาท
“รวมผลงานของทั้ง 4 บริษัท มีกำไรสุทธิทั้งสิ้น 928.31 ล้านบาท ลดลง 24.25% จากงวดปี 2552 ที่มีกำไรสุทธิ 1,225.6 ล้านบาท”สำหรับเหตุผลหลักที่กำไรลดลงเพราะผลผลิตปาล์มสดลดลงจากปัญหาภัยแล้ง ทำให้ปริมาณการจำหน่ายน้ำมันปาล์มโดยรวมลดลง ท่ามกลางต้นทุนที่สูงขึ้นซึ่ง UVAN ระบุว่าราคาขายเฉลี่ยน้ำมันปาล์มดิบสูงกว่า 13.8% ขณะที่ต้นทุนเพิ่มขึ้น 11.4% เพราะราคารับซื้อผลปาล์มสดจากบุคคลภายนอกสูง จากกิโลกรัมละ 3.82 บาท ในปี 2552 เป็นกิโลกรัมละ 4.54 บาท ในปี 2553 โดยเฉพาะในช่วงสิ้นปีมีปริมาณผลปาล์มสดต่ำมาก ทำให้ราคารับซื้อผลปาล์มสดสูงกว่ากิโลกรัมละ 7.50 บาท ทำให้อัตรากำไรขั้นต้นในปีนี้ลดลงเหลือ 18.7% จาก 20.6% 
ด้านนักวิเคราะห์บริษัทหลักทรัพย์เอเซีย พลัส แนะนำให้เลือกซื้อหุ้นที่ให้เงินปันผลสูง เช่น UVAN, LST
ทั้งนี้ UVAN ประกาศจ่ายเงินปันผลหุ้นละ 2.50 บาท คิดเป็นอัตราผลตอบแทน 3.06% LST แจกหุ้นละ 0.15 บาท หรือ 3.28% ส่วน UPOIC จ่าย 0.15 บาท คิดเป็นผลตอบแทน 2.11%